钦定古今图书集成/明伦汇编/官常典/第769卷 > 叶春及
## 钦定古今图书集成/明伦汇编/官常典/第769卷 > 叶春及

按《明外史》本传：“春及字熙甫，归善人。自幼立志矫然
不随流俗。隆庆初，由乡举授福清教谕，未赴《尚书》。陈
时政曰端治本，曰正士习，曰纠官邪，曰安民生，曰足
国用。其目二十有五，纚纚三万言，都下翕然传诵。既
之官，教先孝悌忠信，其所执持，大吏莫能夺也。迁惠
安知县，勤恤民隐，至废寝食，毁淫祠，以正道迪民。诉”
赋不平，辄钩校境内田均之，以是忤势要，将投劾去。
会擢宾州知州，州士民乞留。巡抚刘尧诲请以新秩
知县事，不许，乃赴宾州。既入境，意有所不乐，辄自引
归。所司遂劾以逃，坐削籍。后复寘之。察典家居，授徒
著书，从游者日众。有司为辟“石洞书院”，置产赡其生
徒，声闻益广。朝右多推荐之，终格于例而止。万历十九年，四川巡抚艾穆初拜官，举春及暨周应中自代。
会陆光祖秉铨，方搜扬侧陋，起春及兴国知州。未上，
迁郧阳府同知。旋入为户部郎中，榷税都下。坚持法
守，即中贵无所私。草疏请严核九边屯田，将有所措
置，未及上而卒。春及刚方廉介，学行冠一时，位虽不
达，岭南人士率奉为《仪表》云。